Kolwers kry lopies vóór Aussie-toerHeinrich Klaasen. Foto: Twitter. Die Protea-kolwers behoort nie vir Pat Cummins en Josh Hazlewood veel slapelose nagte te gee nie, maar Heinrich Klaasen en Kyle Verreynne het gewys dat hulle beslis nie onderskat moet word nie. Klaasen het sy kleim vir ŉ plek in die Protea-elftal met ŉ spogbeurt vir die Titans afgesteek. Die 31-jarige paaltjiewagter het 292 lopies vanaf slegs 240 aflewerings gemoker. Sy beurt het 48 grenshoue (waaronder nege sesse) ingesluit en hy het saam met Dean Elgar (137 lopies) toegesien dat die Pretorianers 648 lopies in hul eerste kolfbeurt kon opstapel. Dan het Kyle Verreynne ook gewys wat in hom steek met sy onoorwonne beurt van 201 lopies vir die Westelike Provinsie teen die Boland op Nuweland. Hoewel Verreynne net 61 lopies teen ’n gemiddeld van 15,25 in die onlangse reeks teen Engeland kon aanteken, behoort sy plek in die nasionale toetsspan nie in gedrang te wees nie. Hy is immers een van die min Protea-kolwers wat die afgelope jaar ’n honderdtal kon vier toe hy 136 onoorwonne lopies teen Nieu-Seeland in Christchurch geslaan het. Protea-groep: Dean Elgar (kaptein), Sarel Erwee, Theunis de Bruyn, Themba Bavuma, Khaya Zondo, Rassie van der Dussen, Heinrich Klaasen, Kyle Verreynne, Keshav Maharaj, Kagiso Rabada, Simon Harmer, Gerald Coetzee, Marco Jansen, Lungi Ngidi, Anrich Nortjé, Glenton Stuurman. Bepalings: 17 tot 21 Desember: Eerste toets in Brisbane 26 tot 30 Desember: Tweede toets in Melbourne 4 tot 8 Januarie 2023: Derde toets in Sydney.